text: Niels-Kristian Iversen ude i 6 måneder
  31 august 2014 kl. 13.21
  En scanning af den esbjergensiske speedwaykører, Niels-Kristian Iversen, har vist sig at være så slem som frygtet.
  Iversen har både revet et korsbånd og flere ledbånd over, ligesom der er yderligere skader på knæet. Der venter derfor Iversen en pause på op til seks måneder.
  - Lige nu er jeg både vred og skuffet, fordi jeg var godt med i kampen om medaljer, men det var bare sort uheld. Nu har jeg fokus på at komme stærkt tilbage til næste sæson. Jeg vil overvinde den her skade, siger Niels-Kristian Iversen.
  Iversen lå inden gårsdagens Grand Prix nummer fire, men er nu røget ned på sjettepladsen.
  